b'\n_START_ARTICLE_\nAnsambel Ajda\n_START_SECTION_\nDelovanje\n_START_PARAGRAPH_\nV obdobju prvega desetletja je ansambel deloval predvsem lokalno in \xc4\x8dlani tedanje zasedbe niso imeli velikih ambicij in \xc5\xbeelja po ustvarjanju avtorske glasbe. Kljub vsemu pa so predvsem s pomo\xc4\x8djo Igorja Podpe\xc4\x8dana, Pavla Prosenca, Franca Ankersta in nekaterih drugih avtorjev leta 1998 izdali svoj prvenec, projekt z naslovom Najlep\xc5\xa1e je, ko se zaljubi\xc5\xa1._NEWLINE_V letu 2002 se je po dalj\xc5\xa1em premoru ansambel obudil v povsem druga\xc4\x8dni zasedbi. Ekipi sta se pridru\xc5\xbeila nekdanja \xc4\x8dlana najstni\xc5\xa1ke zasedbe iz Trbovelj Mladi upi, in sicer Jani Cestnik in Toma\xc5\xbe Ter\xc5\xbean, ansambel je dobil novega vokalista in avtorja besedil Tadeja Prosenca, harmonikarja Uro\xc5\xa1a Kri\xc5\xbemana, Drago Cukjati pa je kot vokalist in baritonist bil \xc5\xa1e edini \xc4\x8dlan iz prvotne zasedbe in s tem tudi ustanovni \xc4\x8dlan._NEWLINE_V letu 2004 so posneli pesem z naslovom Deklica. Z omenjeno pesmijo so se premierno predstavili v oddaji Pri Jo\xc5\xbeovcu z Natalijo. Leta 2005 so se udele\xc5\xbeili festivala v Marija Reki, kjer so dosegli peto mesto. 28. marca leta 2008 so ob izidu albuma Deklica v \xc5\xa1portni dvorani v Zagorju ob Savi priredili velik promocijski koncert z naslovom Razgaljena deklica. Istega leta je ansambel prenehal z delovanjem._NEWLINE_Posebnost te preurejene zasedbe (po letu 2002) je bila, da so se \xc5\xbeeleli narodnozabavne glasbe lotiti malo druga\xc4\x8de. Z interpretacijo so jo \xc5\xbeeleli pribli\xc5\xbeati zabavni glasbi, popu, jazzu in popevkam, vendar brez elektronskih glasbil in bobnov. Trudili so se tudi ustvariti druga\xc4\x8dne melodije in besedila, ki bi odstopala od ostalih v tej zvrsti. Tako so se \xc5\xbeeleli pribli\xc5\xbeati \xc4\x8dim ve\xc4\x8dji mno\xc5\xbeici poslu\xc5\xa1alcev, tudi tistim, ki jim narodnozabavna glasba ni blizu.'